b'\n_START_ARTICLE_\nTy\xc3\xb6v\xc3\xa4en Opisto\n_START_PARAGRAPH_\nTy\xc3\xb6v\xc3\xa4en Opisto (engl. Work People\'s College) oli vuosina 1903\xe2\x80\x931941 Duluthissa Yhdysvalloissa toiminut amerikansuomalainen college. Sit\xc3\xa4 yll\xc3\xa4piti aluksi Amerikan sosialistisen puolueen (SPA) suomenkielinen osasto Amerikan Suomalainen Sosialistij\xc3\xa4rjest\xc3\xb6 (ASS). Ty\xc3\xb6v\xc3\xa4en Opiston opettajat ja henkil\xc3\xb6kunta edustivat p\xc3\xa4\xc3\xa4osin SPA:n radikaalia siipe\xc3\xa4 ja my\xc3\xb6hemmin se toimi syndikalistisen Industrial Workers of the World -ammattiliiton oppilaitoksena.\n_START_SECTION_\nPerustaminen uskonnollisena oppilaitoksena\n_START_PARAGRAPH_\nTy\xc3\xb6v\xc3\xa4en Opiston perusti Minneapolisissa syyskuussa 1903 amerikansuomalainen Kansalliskirkko. Se tunnettiin aluksi nimell\xc3\xa4 "Suomalainen Kansan Opisto ja Teologinen Seminaari" ("Finnish People\'s College and Theological Seminary"). Muutamaa kuukautta my\xc3\xb6hemmin opisto muutti opiskelijoiden v\xc3\xa4hyyden johdosta Duluthin esikaupunkialueella sijaitsevaan Smithvilleen. Amerikan sosialistisella puolueella oli vahva kannatus Minnesotan osavaltion amerikansuomalaisten keskuudessa ja koulun johtokuntaan kuului sek\xc3\xa4 SPA:lle my\xc3\xb6t\xc3\xa4mielisi\xc3\xa4, ett\xc3\xa4 vahvasti anti-sosialistisia kirkon j\xc3\xa4seni\xc3\xa4.\n_START_SECTION_\nKoulu siirtyy sosialistien hallintaan\n_START_PARAGRAPH_\nSyksyll\xc3\xa4 1904 koulun opiskelijat ryhtyiv\xc3\xa4t lakkoon, koska he vastustivat opetukseen kuuluneita pakollisia rukoushetki\xc3\xa4 sek\xc3\xa4 k\xc3\xa4yt\xc3\xa4nt\xc3\xb6\xc3\xa4, joka kielsi yhteiskunnallisista asioista keskustelun. Erimielisyydet johtivat muun muassa koulun johtajan E. W. Sarasen eroon, sek\xc3\xa4 my\xc3\xb6hemmin rahoituksen v\xc3\xa4henemiseen. Opiston johtokuntaan kuulunut sosialisti Alex Halonen onnistui kuitenkin myym\xc3\xa4\xc3\xa4n sen osakkeita Suomalaisen Sosialistij\xc3\xa4rjest\xc3\xb6n j\xc3\xa4senille ja pian heid\xc3\xa4n hallussaan oli koulun osake-enemmist\xc3\xb6. Vuoteen 1907 menness\xc3\xa4 opiston johtokunta koostui jo kokonaan sosialisteista. Samalla koulu luopui uskonnollisesta opetuksesta ja muutti nimens\xc3\xa4 Ty\xc3\xb6v\xc3\xa4en Opistoksi. Opettajina toimivat muun muassa Leo Laukki sek\xc3\xa4 my\xc3\xb6hemmin 1910-luvun alussa Yrj\xc3\xb6 Sirola._NEWLINE_Koulun lukuvuosi kesti viisi kuukautta, alkaen marraskuun 15. p\xc3\xa4iv\xc3\xa4n\xc3\xa4 ja p\xc3\xa4\xc3\xa4ttyen huhtikuun 15. Sosialismin ja ty\xc3\xb6v\xc3\xa4enliikkeen teorioiden lis\xc3\xa4ksi kursseihin kuuluivat muun muassa historia, taloustiede, lakioppi, sosiologia sek\xc3\xa4 evoluutiobiologia. Yhteiskunnallisten aineiden ohella opetusohjelmassa olivat my\xc3\xb6s Suomen kieli ja kulttuuri. Amerikansuomalaisten sosialistien mukaan toisen ja kolmannen polven siirtolaiset unohtivat omat juurensa sek\xc3\xa4 kadottivat luokkatietoisuutensa, joiden s\xc3\xa4ilytt\xc3\xa4mist\xc3\xa4 koulu puolestaan yritti omalta osaltaan tukea. Monien opiskelijoiden kokiessa teoreettisen sosialismin liian hankalaksi oppiaineeksi, lis\xc3\xa4si Ty\xc3\xb6v\xc3\xa4en Opisto kurssivalikoimiinsa my\xc3\xb6s kaupallisia aineita. Koulu harjoitti lis\xc3\xa4ksi julkaisutoimintaa, muun muassa vuonna 1919 ilmestyi 88-sivuinen "Suomenkielen kielioppi".\n_START_SECTION_\nRadikalisoituminen\n_START_PARAGRAPH_\nSosialistista puoluetta repiv\xc3\xa4t 1910- ja 1920-lukujen vaihteessa sis\xc3\xa4iset ristiriidat, jotka johtivat lopulta sen hajoamiseen. Ty\xc3\xb6v\xc3\xa4en Opistossa vaikutti muun muassa puolueesta eronneita radikaaleja anarkosyndikalisteja, joiden ansiosta se hankki jatkossa rahoituksensa IWW-ammattiliitolta. Vuonna 1921 IWW:st\xc3\xa4 tuli opiston suurin osakkeenomistaja ja se sai aseman ammattiliiton virallisena oppilaitoksena. Opistoon perustettiin my\xc3\xb6s englanninkielinen osasto. Samalla se siirtyi opetusohjelmassaan radikaalimpaan suuntaan, joka painotti muun muassa vallankumouksellista luokkataistelua sek\xc3\xa4 sabotaasia sen v\xc3\xa4lineen\xc3\xa4. Opetusohjelmaan kuului en\xc3\xa4\xc3\xa4 yksi pakollinen kurssi, joka sis\xc3\xa4lsi taloustieteen perusteita, sosiologiaa sek\xc3\xa4 ty\xc3\xb6v\xc3\xa4enliikkeen historiaa. 1930-luvulla koulun opiskelijat kirjoittivat s\xc3\xa4\xc3\xa4nn\xc3\xb6llisesti Duluthissa ilmestyneeseen Tie Vapauteen -lehteen. Lis\xc3\xa4ksi joka kev\xc3\xa4t ilmestyi lehden erikoisnumero nimell\xc3\xa4 "Ty\xc3\xb6v\xc3\xa4en Opiston Kev\xc3\xa4tjulkaisu", sen sis\xc3\xa4ll\xc3\xb6st\xc3\xa4 vastasivat kokonaan Ty\xc3\xb6v\xc3\xa4en Opiston opiskelijat._NEWLINE_Vuonna 1919 Yhdysvaltain oikeusministeri\xc3\xb6 aloitti l\xc3\xa4hinn\xc3\xa4 anarkisteista koostuneita \xc3\xa4\xc3\xa4rivasemmistolaisia vastaan suunnatun kampanjan, jonka johdosta yli 500 ulkomaalaista pid\xc3\xa4tettiin ja karkotettiin. Ty\xc3\xb6v\xc3\xa4en Opisto oli yksi ensimm\xc3\xa4isist\xc3\xa4 paikoista, joihin n\xc3\xa4m\xc3\xa4 J. Edgar Hooverin johtamat ns. Palmerin ratsiat kohdistuivat. Opistossa vaikuttaneista aktivisteista oli Leo Laukki vangittu ja karkotettu jo vuotta aikaisemmin._NEWLINE_Ty\xc3\xb6v\xc3\xa4en Opiston opiskelijoiden m\xc3\xa4\xc3\xa4r\xc3\xa4 vaihteli eri vuosina suuresti. Ensimm\xc3\xa4isen\xc3\xa4 vuotena oli vain kahdeksan opiskelijaa, mutta m\xc3\xa4\xc3\xa4r\xc3\xa4 kasvoi nopeasti niin, ett\xc3\xa4 1910-luvun alkupuoliskolla heit\xc3\xa4 oli vuosittain keskim\xc3\xa4\xc3\xa4rin 130. Sosialistisen puolueen hajaannuksen j\xc3\xa4lkeen oppilasm\xc3\xa4\xc3\xa4r\xc3\xa4 putosi alle puoleen ja viimeisen\xc3\xa4 lukuvuotena 1940/1941 oli vain 30 oppilasta. Yhteens\xc3\xa4 koulusta valmistui vajaat 2 000 oppilasta. Oppilasm\xc3\xa4\xc3\xa4r\xc3\xa4n v\xc3\xa4heneminen johti lopulta koulun sulkemiseen vuonna 1941. Uudet amerikansuomalaiset sukupolvet eiv\xc3\xa4t olleet en\xc3\xa4\xc3\xa4 kiinnostuneita suomenkielisest\xc3\xa4 opetuksesta, eiv\xc3\xa4tk\xc3\xa4 my\xc3\xb6sk\xc3\xa4\xc3\xa4n radikaalista ty\xc3\xb6v\xc3\xa4enliikkeest\xc3\xa4 vastaavalla tavalla kuin 1900-luvun ensimm\xc3\xa4isin\xc3\xa4 vuosikymmenin\xc3\xa4.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nVanhoista Ty\xc3\xb6v\xc3\xa4en Opiston rakennuksista on edelleen j\xc3\xa4ljell\xc3\xa4 opiston p\xc3\xa4\xc3\xa4rakennus, joka on nyky\xc3\xa4\xc3\xa4n asuink\xc3\xa4yt\xc3\xb6ss\xc3\xa4. Opiston arkistoa s\xc3\xa4ilytet\xc3\xa4\xc3\xa4n Minnesotan yliopiston siirtolaisuusinstituutissa. Vuonna 2012 koulu her\xc3\xa4tettiin v\xc3\xa4liaikaisesti henkiin, kun IWW:n Minneapolis-Saint Paulin osasto j\xc3\xa4rjesti liiton toimitsijoille viisip\xc3\xa4iv\xc3\xa4isen valtakunnallisen kurssin "Work People\'s College" -nimell\xc3\xa4. Vuonna 2013 vastaava kurssi pidettiin Minnesotan lis\xc3\xa4ksi my\xc3\xb6s Saksassa.'